Koncernen bag spisestederne Café A og Dalle Valle lukker cirka en tredjedel af restauranterne på grund af manglende indtægter.

Det oplyser koncernens bestyrelsesformand Niels Rønnebech til Ekstra Bladet.

Alle medarbejderne i begge kæder blev tirsdag i sidste uge fyret.

Det er 13 af 35 spisesteder, der er begæret konkurs.

Nu står koncernen med 22 spisesteder, som bestyrelsesformanden siger, at der skal findes en finansieringsplan for.

»Vi håber, at vi både kan få medarbejdere ind i vores fortsættende caféer, og så selvfølgelig også gæsterne, som vi glæder os til snart at se«, siger koncernens bestyrelsesformand Niels Rønnebech til Ekstra Bladet.

De konkursramte spisesteder findes i blandt andet Kolding, Hillerød, Aalborg og Aarhus ifølge Ekstra Bladet.

Holdingselskaberne bag Dalle Valle og Café A præsterede i de seneste offentliggjorte regnskaber (2018) ifølge Ekstra Bladet et samlet underskud på 14 millioner kroner.

ritzau